KTAMขายตราสารหนี้3เดือนชู2.30%ต่อปี
บลจ.กรุงไทย คลอดกองทุนตราสารหนี้ในประเทศ ลงทุนพันธบัตรรัฐบาลผสมตั๋วแลกเงินเอกชนและเงินฝาก ลงทุน 3 เดือน คาดผลตอบแทน 2.30% ต่อปี
15 มี.ค. 2554

บลจ.กรุงไทย คลอดกองทุนตราสารหนี้ในประเทศ ลงทุนพันธบัตรรัฐบาลผสมตั๋วแลกเงินเอกชนและเงินฝาก ลงทุน 3 เดือน คาดผลตอบแทน 2.30% ต่อปี
นายสมชัย  บุญนำศิริ  กรรมการผู้จัดการ  บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า ในสัปดาห์นี้บริษัทอยู่ในระหว่างการเปิดจำหน่ายกองทุนเปิดกรุงไทยสมาร์ท  อินเวส 3 เดือน3 (KTSIV3M3 )  ตั้งแต่วันนี้ ถึงวันที่  18  มี.ค.2554   เน้นลงทุนในพันธบัตรภาครัฐระยะสั้น เงินฝากสถาบันการเงินที่ได้รับความคุ้มครองโดยสถาบันประกันเงินฝาก ตราสารหนี้ธนาคารและหรือตราสารหนี้เอกชนที่มีอันดับเครดิตความน่าเชื่อถือที่ดี 
กองทุนจะลงทุนในพันธบัตรภาครัฐในประเทศ  19% ลงทุนในเงินฝาก  ธนาคารออมสิน และธนาคารทหารไทย 44% และตั๋วแลกเงินของภาคเอกชนที่มีอันดับเครดิตตั้งแต่  BBB+  ขึ้นไป  37 %  ของมูลค่าทรัพย์สินสุทธิของกองทุน   ผู้ลงทุนจะได้รับผลตอบแทนประมาณ 2.30%  ต่อปี   กองทุนนี้เหมาะกับนักลงทุนที่สามารถรับความเสี่ยงได้ในระดับหนึ่งเพื่อเพิ่มโอกาสการได้รับผลตอบแทนสูงกว่าพันธบัตรรัฐบาล โดยมีเป้าหมายต้องการพักเงินระยะสั้นเพื่อหาโอกาสลงทุนที่เหมาะสมต่อไปในภาวะอัตราดอกเบี้ยขาขึ้น
สำหรับอัตราผลตอบแทนพันธบัตรรัฐบาลไทยระยะสั้นรุ่นอายุน้อยกว่า 1 ปี ปรับตัวสูงขึ้นตามอัตราดอกเบี้ยนโยบายที่มีการปรับขึ้น จาก 2.25% เป็น 2.50% ในการประชุมคณะกรรมการนโยบายการเงินเมื่อวันที่ 9 มี.ค. 54  และมีการคาดการณ์ว่า ธนาคารแห่งประเทศไทยจะปรับขึ้นดอกเบี้ยนโยบายอีก 0.25% ในเดือนเม.ย.2554 เนื่องจากเงินเฟ้อที่ปรับตัวสูงขึ้นเร็วกว่าที่คาดไว้